Primarul general al Capitalei, Gabriela Firea, a spus că municipalitatea va organiza miercuri un eveniment pentru Simona Halep, care a câștigat turneul de la Wimbledon. Edilul a precizat însă că nu va participa la acest eveniment.

Întrebată, înainte de CEx PSD, desăre acest subiect, Firea a precizat că primăria va organiza miercuri un eveniment pe Arena Națională și că Federația de Tenis va veni cu detalii despre acesta.

Întrebată dacă va participa la acest eveniment, Firea a răspuns: „Nu”.

Primăria Capitalei a organizat o cermonie pentru Simona Halep și după ce aceasta a câștigat turneul de la Roland Garros, în iunie 2018. Atunci, Firea a urcat pe scenă și a fost huiduită de spectatorii prezenți pe Arena Națională atunci când i-a dat sportivei o plachetă și un mare buchet de flori.

A ieșit de pe Arenă înainte de încheierea ceremoniei, moment în care huiduielile au fost și mai intense.